**Opis poslova,**

**podaci o plaći radnih mjesta, sadržaj i način testiranja te pravni izvori za pripremu kandidata za testiranje**

**Sektor za provedbu i nadzor programa i projekata Hrvata izvan Republike Hrvatske**

**Služba za gospodarsku suradnju**

**1. Viši stručni savjetnik**

**Opis poslova:**

Obavlja najsloženije poslove koji zahtijevaju posebnu samostalnost, stručnost i odgovornost u radu, a odnose se na gospodarsku suradnju; izrađuje nacrte mišljenja, objašnjenja o pitanjima izrade strategije i planova gospodarske suradnje s Hrvatima izvan RH te provođenja zakona i drugih propisa koji se odnose na gospodarsku suradnju s Hrvatima izvan RH; priprema stručne podloge za izradu prijedloga zakona i drugih propisa; prati primjenu propisa u području gospodarstva u odnosu na Hrvate izvan RH te ukazuje voditelju Službe na najčešće probleme u primjeni propisa te predlaže mjere za njihovo rješavanje; sustavno prati javne natječaje u okviru programa Europske unije, informiranje Hrvata izvan Republike Hrvatske o istim te pružanje pomoći pri kandidiranju na natječajima za fondove Europske unije; izrađuje mišljenja o usklađenosti prijedloga drugih propisa s propisima iz područja gospodarstva u odnosu na Hrvate izvan RH; obavlja poslove povezivanja hrvatskih gospodarstvenika i njihovih udruga izvan RH s gospodarstvenicima, udrugama, institucijama i tijelima državne uprave unutar RH; prati rad diplomatskih misija i konzularnih ureda Republike Hrvatske po pitanju gospodarske suradnje s Hrvatima izvan RH; prikuplja podatke i vodi propisane gospodarske evidencije; priprema potrebne informacije za Ured dobrodošlice i obavlja poslove mentora-savjetnika u praćenju povratnika/useljenika vezane za gospodarske aktivnosti Hrvata izvan RH te obavlja i druge poslove po nalogu voditelja Službe.

**Podaci o plaći radnog mjesta – viši stručni savjetnik:**

Plaću radnog mjesta stručni savjetnik čini umnožak koeficijenta složenosti poslova radnog mjesta, koji iznosi 1,523 i osnovice za izračun plaće, uvećan za 0,5% za svaku navršenu godinu radnog staža.

**Sektor za pravni položaj, kulturu i obrazovanje Hrvata izvan Republike Hrvatske**

**Služba za pravni položaj, kulturu i obrazovanje hrvatske manjine**

**2. Viši stručni savjetnik**

**Opis poslova:**

Obavlja najsloženije poslove koji zahtijevaju posebnu samostalnost, stručnost i odgovornost u radu a odnose se na skrb o očuvanju nacionalnog identiteta pripadnika hrvatske nacionalne manjine; brine o uvažavanju statusa hrvatske manjine u europskim državama i ostvarivanju njezinih manjinskih prava; brine o kulturnom, jezičnom, obrazovnom, gospodarskom i pravnom položaju hrvatske manjine; podupire etničku, vjersku, kulturnu i jezičnu samosvijest te pravo na osobitost vlastitoga kulturnog života i nacionalnih tradicija; nadzire provedbu međunarodnih ugovora o zaštiti manjina kroz postojeće međuvladine mješovite odbore; prati bilateralne odnose, promjene u migracijskoj politici i zakonodavstvu država nastanjenja; posebno prati stanja ugrožene hrvatske manjine i hrvatske manjine kojoj nije priznat manjinski status; potiče uključenost hrvatske manjine u kulturni, gospodarski i politički život zemalja u kojima živi; obavlja poslove potpore hrvatskoj nastavi u inozemstvu; sudjeluje u pripremi prijedloga propisa iz svog djelokruga te obavlja i druge poslove po nalogu voditelja Službe.

**Podaci o plaći radnog mjesta – viši stručni savjetnik:**

Plaću radnog mjesta stručni savjetnik čini umnožak koeficijenta složenosti poslova radnog mjesta, koji iznosi 1,523 i osnovice za izračun plaće, uvećan za 0,5% za svaku navršenu godinu radnog staža.

**3. Stručni suradnik**

**Opis poslova:**

Sudjeluje u obavljanju poslova iz područja koja se odnose na skrb o očuvanju nacionalnog identiteta pripadnika hrvatske nacionalne manjine; sudjeluje u poslovima kojima je cilj uvažavanje statusa hrvatske manjine u europskim državama i ostvarivanju njezinih manjinskih prava; sudjeluje u poslovima koji se odnose na brigu o kulturnom, jezičnom, obrazovnom, gospodarskom i pravnom položaju hrvatske manjine; podupire etničku, vjersku, kulturnu i jezičnu samosvijest te pravo na osobitost vlastitoga kulturnog života i nacionalnih tradicija; sudjeluje u nadziranju provedbe međunarodnih ugovora o zaštiti manjina kroz postojeće međuvladine mješovite odbore; prati bilateralne odnose, promjene u migracijskoj politici i zakonodavstvu država nastanjenja; posebno prati stanja ugrožene hrvatske manjine i hrvatske manjine kojoj nije priznat manjinski status; potiče uključenost hrvatske manjine u kulturni, gospodarski i politički život zemalja u kojima živi; sudjeluje u obavljanju poslova potpore hrvatskoj nastavi u inozemstvu; sudjeluje u pripremi prijedloga propisa iz svog djelokruga te obavlja i druge poslove po nalogu voditelja Službe.

**Podaci o plaći radnog mjesta – stručni suradnik:**

Plaću radnog mjesta stručni suradnik čini umnožak koeficijenta složenosti poslova radnog mjesta, koji iznosi 1,164 i osnovice za izračun plaće, uvećan za 0,5% za svaku navršenu godinu radnog staža.

**Glavno tajništvo**

**Služba za financijsko-materijalne i informatičke poslove**

**4. Informatički referent**

**Opis poslova:**

Obavlja poslove održavanja informatičkih uređaja i uredske opreme; rješava poslove podrške korisnicima informatičkog sustava i servisa, obavlja poslove cjelokupne realizacije prilikom priključivanja adresa za korisnike; obavlja poslove administriranja; radi na održavanju performansi poslužiteljskog sustava te održavanju mrežnog i računalnog sustava; obavlja poslove održavanja telefona i telefonske centrale bazirane na IP tehnologiji; poslove održavanja i administriranja političko-informacijsko-komunikacijskog sustava „IKOS“ kao zasebne VPN poveznice s Ministarstvom vanjskih i europskih poslova; rad na više poslužitelja s Hyper-v rolama (virtualizacijska okolina); obavlja poslove održavanja kontrole ulaska i izlaska zaposlenika (Cotag sustav) i druge poslove po nalogu voditelja Službe.

**Podaci o plaći radnog mjesta – informatički referent:**Plaću radnog mjesta stručni suradnik čini umnožak koeficijenta složenosti poslova radnog mjesta, koji iznosi 0,897 i osnovice za izračun plaće, uvećan za 0,5% za svaku navršenu godinu radnog staža.

**Sadržaj i način testiranja**

Testiranje se provodi u dvije faze, nakon kojih slijedi razgovor (intervju) s Komisijom.

Prva faza testiranja sastoji se od provjere znanja, sposobnosti i vještina bitnih za obavljanje poslova radnog mjesta.

Druga faza testiranja sastoji se od znanja rada na računalu za sva radna mjesta i provjere znanja stranog jezika za radno mjesto pod rednim brojem 1. i 2.

U prvu fazu upućuju se kandidati koji ispunjavanju formalne uvjete iz javnog natječaja, a čije su prijave pravodobne i potpune.

Svaki dio provjere znanja, sposobnosti i vještina vrednuje se bodovima od 0 do 10. Bodovi se mogu utvrditi decimalnim brojem, najviše na dvije decimale. Smatra se da je kandidat zadovoljio na provedenoj provjeri znanja, sposobnosti i vještina, ako je za svaki dio provedene provjere dobio najmanje 5 bodova. Kandidat koji ne zadovolji na provedenoj provjeri, odnosno dijelu provedene provjere, ne može sudjelovati u daljnjem postupku.

U drugu fazu testiranja upućuju se kandidati koji su ostvarili najbolje rezultate u prvoj fazi testiranja i to 15 kandidata. Ako je u prvoj fazi testiranja zadovoljilo manje od 15 kandidata, u drugu fazu postupka pozvat će se svi kandidati koji su zadovoljili u prvoj fazi testiranja. Svi kandidati koji dijele 15. mjesto u prvoj fazi testiranja pozvat će se u drugu fazu testiranja.

Na razgovor (intervju) pozvat će se kandidati koji su ostvarili ukupno najviše bodova u prvoj i drugoj fazi testiranja.

Kandidat koji nije pristupio testiranju više se ne smatra kandidatom u postupku.

**Pravni i drugi izvori za pripremanje kandidata za testiranje su:**

1. Zakon o odnosima Republike Hrvatske s Hrvatima izvan Republike Hrvatske (Narodne novine, broj 124/11 i 16/12)

2. Strategija o odnosima Republike Hrvatske s Hrvatima izvan Republike Hrvatske, na stranici hrvatiizvanrh.gov.hr pod O NAMA/Općenito o djelokrugu rada i ustroju Središnjeg državnog ureda

3. Uredba o unutarnjem ustrojstvu Središnjeg državnog ureda za Hrvate izvan Republike Hrvatske (Narodne novine, broj 97/20).